Is dink of voel jou dryfveer? | Netwerk24
Is dink of voel jou dryfveer?
Deur Karin Muller 13 Maart 2019 06:01
In die verbystap hoor ek skrams die laaste deel van ’n gesprek. “En dit is wat my motiveer het . . .”
Langsamerhand neem ’n vraag vorm aan. Wat is die verskil tussen motiveer en inspireer? Is daar ’n verskil? Ek steek hier en daar ’n voeler uit.
Om gemotiveerd te wees om iets te doen, het seker ’n positiewe en ’n negatiewe kant. Iemand kan, om verskeie redes, gemotiveerd wees om te steel. Dit is selde dat ’n mens hoor dat iemand geïnspireerd was om te steel.
Motiveer is meer op die man af. Direk. In sommige gevalle, selfs hard. Inwoners word gemotiveer om die land te verlaat. Mense word gemotiveer om te oefen. Gemotiveer om te spaar. Gemotiveer om ’n doelwit te bereik.
Motivering kan verskeie vorme aanneem. ’n Dreigement kan jou motiveer. Die wete dat jy dalk iets kan verloor, kan tot motivering lei. Motivering is meer ’n dink-ding.
Inspireer is waarskynlik sagter. Ligter op die gemoed. Dalk ’n suggestie van iets.
Mense word geïnspireer om asemrowende kunswerke te skep. Hulle word ook geïnspireer om te oefen. Ook geïnspireer om te spaar. Tog voel dit asof dit op ’n ander manier benader word as wanneer hulle gemotiveerd is. Inspirasie is meer ’n voel-ding.
Sommige mense word selde gemotiveer om enigiets te doen. Die kans is dus skraal dat hulle ooit geïnspireer sal voel om iets te doen.
Mense kan om verskeie redes iets uitrig of nie uitrig nie. ’n Mens kan seker nie uit die vuis sê of hulle gemotiveerd of geïnspireerd is nie. Sommige is van nature meer gemotiveerd as ander. Die vraag is: Motiveer jy diegene rondom jou? Of inspireer jy hulle?